Efter et årelangt slagsmål er millionsagen mellem Blæksprutten og Brønderslev Kommune nu endeligt afgjort.

Et betændt slagsmål mod Brønderslev Kommune nu afgjort i Højesteret. Vibeke Haaning, chef for den private plejefirma Blæksprutten, har lagt sag an mod Brønderslev Kommune for at betale alt for lidt for den service, som kommunen gennem årene har købt af Blæksprutten. Sagen har været gennem flere retssale og er til sidst endt i Højesteret, hvor dommen faldt mandag formiddag. Og dommen er klar: Der er ikke grundlag for, at Brønderslev Kommune skal betale en erstatning for påstået underbetaling for den hjemmehjælp, som Blæksprutten har leveret til kommunens borgere. - Højesteret fandt det ikke godtgjort, at Blæksprutten ApS samlet set havde lidt et tab, og kommunen blev derfor frifundet, skriver Højesteret i et resumé af dommen, der blev offentliggjort klokken 12 mandag. Omstøder landrettens dom Højesteret tager således Brønderslev Kommunes påstande om frifindelse og tilbagebetaling af 6.299.659,17 kroner med procesrente fra den 14. januar 2022 til følge. Højesteret omstøder dermed Vestre Landsrets dom fra sidste år, hvor Brønderslev Kommune blev dømt til at betale Vibeke Haaning og Blæksprutten hele fem millioner kroner i erstatning samt sagsomkostninger. De penge skal Blæksprutten nu betale tilbage til kommunen. Det var ellers Vibeke Haaning, der mente, at de fem millioner kroner i erstatning var alt for lidt, og derfor gik hun sammen med branche- og arbejdsgiverforeningen KA Pleje i højesteret med sagen. Hun ville i stedet have ca. 22 millioner kroner i erstatning. Men i Højesteret gik det altså langt fra, som Vibeke Haaning og KA Pleje havde håbet. Det fremgår af dommen, at kommunen i årene 2016-2020 afregnede i alt 110.871 timer til Blæksprutten. Dermed har Brønderslev Kommune været storkunde hos det private plejefirma.